作者:白居易
標題:郡齋暇日憶廬山草堂兼寄二林僧社三十韻多敘貶官已來出處之意
內容:諫諍知無補，遷移分所當。不堪匡聖主，只合事空王。龍象投新社，鵷鸞失故行。沉吟辭北闕，誘引向西方。便住雙林寺，仍開一草堂。平治行道路，安置坐禪床。手版支為枕，頭巾閣在牆。先生烏幾舄，居士白衣裳。竟歲何曾悶，終身不擬忙。滅除殘夢想，換盡舊心腸。世界多煩惱，形神久損傷。正從風鼓浪，轉作日銷霜。吾道尋知止，君恩偶未忘。忽蒙頒鳳詔，兼謝剖魚章。蓮靜方依水，葵枯重仰陽。三車猶夕會，五馬已晨裝。去似尋前世，來如別故鄉。眉低出鷲嶺，腳重下蛇岡。漸望廬山遠，彌愁峽路長。香爐峰隱隱，巴字水茫茫。瓢掛留庭樹，經收在屋樑。春拋紅藥圃，夏憶白蓮塘。唯擬捐塵事，將何答寵光。有期追永遠，無政繼龔黃。南國秋猶熱，西齋夜暫涼。閑吟四句偈，靜對一爐香。身老同丘井，心空是道場。覓僧為去伴，留俸作歸糧。為報山中侶，憑看竹下房。會應歸去在，松菊莫教荒。